BEAUTY บวก 3.45% ทำนิวไฮตั้งแต่เข้าตลาดฯ คาดกำไร H2 โตกระฉูดรับศก.ฟื้นตัว
BEAUTY บวก 3.45% ทำนิวไฮตั้งแต่เข้าตลาดฯ ล่าสุด ณ เวลา 16.15 น. ราคาอยู่ที่ 15.00 บาท บวก 0.50 บาท หรือ 3.45% สูงสุดที่ 15.10 บาท ต่ำสุดที่ 14.40 บาท มูลค่าซื้อขายที่ 904.43 ล้านบาท โบรกฯ แนะ “ซื้อ” คาดกำไรครึ่งหลังโตกระฉูดรับเปิดตัวสินค้าใหม่-นทท.จีนฟื้นตัว
25 ก.ย. 2560

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 16.15 น. ราคาอยู่ที่ 15.00 บาท บวก 0.50 บาท หรือ 3.45% สูงสุดที่ 15.10 บาท ต่ำสุดที่ 14.40 บาท มูลค่าซื้อขายที่ 904.43 ล้านบาท โดยราคาหุ้นปรับตัวสูงสุดตั้งแต่เข้าตลาดฯ เมื่อวันที่ 12 ธ.ค.2555

ด้านบล.บัวหลวง แนะนำ “ซื้อ” BEAUTY ราคาเป้าหมาย 15.10 บาท/หุ้น โดนมองว่าแม้ BEAUTY มีฐานสูงในไตรมาส 3/59 แต่ยังคาด BEAUTY จะรายงานกำไรเติบโตอย่างแข็งแกร่งถึงราว 35% เมื่อเทียบจากปีก่อน และ 4% เมื่อเทียบกับไตรมาสก่อน ในไตรมาส 3/60 หนุนโดยการเปิดตัวผลิตภัณฑ์ใหม่ จำนวนนักท่องเที่ยวชาวจีนที่เพิ่มขึ้นมาก และยอดขายต่างประเทศเติบโตแรง
ทั้งนี้ การเติบโตในไตรมาส 4/60 จะยิ่งน่าตื่นเต้น หนุนโดยเทศกาลการจับจ่ายใช้สอยและของขวัญที่จะเริ่มตั้งแต่ปลายเดือนพ.ย. กอปรกับมีฐานต่ำมากในไตรมาส 4/59 จากความต้องการซื้อที่ลดลงในช่วงไว้อาลัย และจำนวนนักท่องเที่ยวจีนเข้ามาน้อยในปีที่แล้ว คาดกำไรเติบโตอย่างก้าวกระโดดถึง 87% เมื่อเทียบกับปีก่อน และ 17% เมื่อเทียบกับไตรมาสก่อน ในไตรมาส 4/60 ซึ่งหมายความว่าจะเห็น BEAUTY จะทำกำไรจุดสูงสุดใหม่ในทุกไตรมาสที่เหลือของปีนี้